**CONCEPTUL**

**Programului național în domeniile cercetării și inovării pentru anii 2024-2027**

**1. Denumirea documentului**

Programul național în domeniile cercetării și inovării pentru anii 2024-2027 și a Planului de acțiuni privind implementarea acestuia.

**2. Tipul documentului de politici publice care se propune a fi elaborat**

În conformitate cu p. 5 al Regulamentului cu privire la planificarea, elaborarea, aprobarea, implementarea, monitorizarea și evaluarea documentelor de politici publice, Hotărârea Guvernului 386/2020, „Documentele de politici publice sunt de două tipuri – strategia și programul”. Prezentul document reprezintă Conceptul Programul național în domeniile cercetării și inovării pentru anii 2024-2027 și a Planului de acțiuni privind implementarea acestuia (în continuare – PNCI 2024-2027) şi a fost elaborat în corespundere cu exigențele Hotărârii Guvernului nr.386/2020.

Domeniile principale de intervenție: cercetare – inovare.

# 3. Problema ce urmează a fi abordată

În urma reformei structurale din iulie 2022 s-au realizat fuziuni între universităţi şi între universităţi şi institute de cercetare. Următorii ani vor fi dedicaţi consolidării şi operaţionalizării acestui sistem. Pe lângă universităţi, sistemul public mai include institute de cercetare cu personalitate juridică aflate în subordinea unor ministere, institute de cercetare fără personalitate juridică aflate în subordinea unor universităţi precum şi structuri de cercetare în cadrul unor agenţii sau a altor instituţii publice.

Mecanismele de finanţare disponibile în programul naţional anterior nu au cuprins finanţări semnificative pentru infrastructură, care este în general percepută ca inadecvată. Finanţarea publică din bugetul Republicii Moldova abia acoperă cheltuielile de personal şi cheltuielile indirecte aferente activităţii de cercetare[[1]](#footnote-1). Situaţia nu a fost îmbunătăţită semnificativ prin accesul la alte surse de finanţare şi de utilizarea ocazională a infrastructurii din alte ţări, în special din ţările UE, utilizare care încă nu este susţinută sistematic de către stat.

Prin urmare noul Program va aborda mai multe probleme sistemice cu care se confruntă domeniile cercetării și inovării printre care: subfinanțarea cronică a cercetării, scăderea și îmbătrânirea personalului angajat în activitățile de cercetare-inovare, exodul tinerilor[[2]](#footnote-2), lipsa unei infrastructuri moderne de cercetare și inovare, impactul redus al rezultatelor științifice în societate, slaba colaborare între mediul de afaceri și cel academic.

Rezolvarea acestor probleme va fi posibilă prin implementarea noului Program care va fi elaborat în conformitate cu recomandările menționate în raportul experților europeni[[3]](#footnote-3), rapoartele UNECE precum și consultarea directă a actorilor din domeniile cercetării și inovării.

Elaborarea unui nou Program vine să asigure continuitatea cu vechiul Program național 2020-2023 care expiră la 31 decembrie 2023[[4]](#footnote-4), să crească eficiența sistemul național de cercetare și inovare, să asigure condiții optime pentru generarea de noi cunoștințe capabile să facă față provocărilor societale, să sporească competitivitatea economică și să asigure realizarea obiectivului național privind integrarea europeană.

# 4. Scopul elaborării documentului de politici publice

 Noul Program național va cuprinde perioada anilor 2024-2027 și are drept scop implementarea politicilor Guvernului în domeniile cercetării și inovării, în conformitate cu obiectivele menționate în Strategia națională de dezvoltare ”Moldova Europeană 2030”. Programul național își propune integrarea în Spațiul European al Cercetării (SEC) prin transformarea progresivă a funcționării interne a organizațiilor de cercetare-inovare și prin dezvoltarea legăturilor cu organizații omoloage din Europa. Se urmărește creșterea investițiilor în domeniile cercetării și inovării de la 0,23 % din PIB în anul 2023 la 0,67 % din PIB către anul 2030 (în conformitate cu prevederile Strategiei „Moldova Europeană 2030”).

De asemenea noul Program național are drept obiectiv sporirea impactului activităților de cercetare și inovare asupra mediului de afaceri și a societății per ansamblu, prin creșterea și consolidarea legăturilor dintre mediul științific și cel de afaceri, sporirea investițiilor private în domeniile cercetării și inovării, creșterea impactului inovațiilor asupra economiei naționale.

Unul dintre scopurile noului Program național în domeniile cercetării și inovării pentru anii 2024-2027 este sporirea numărului de angajați în aceste domenii, inclusiv creșterea ponderii tinerilor, modernizarea și dezvoltarea infrastructurii de cercetare și inovare, precum și stabilirea unor noi parteneriate cu organizațiile de cercetare și inovare din Europa.

#

# 5. Concordanța cu Strategia Națională de Dezvoltare „Moldova Europeană 2030”

 Elaborarea Programului național în domeniile cercetării și inovării pentru anii 2024-2027 se află în deplină concordanță cu obiectivele Strategiei naționale de dezvoltare ”Moldova Europeană 2030”. Direcția de intervenție 5.26, p.1. și este în competența Ministerului Educației și Cercetării, în conformitate cu prevederile Codului cu privire la știință și inovare nr.259/2004, art. 60.

Prin elaborarea noului Program se va realizarea eficientizarea sistemului național de cercetare și inovare, inclusiv prin revizuirea modalităților de finanțare a științei și elaborarea unei noi metodologii de finanțare, creșterea atractivității carierei de cercetător, în special în rândurile tinerilor, integrarea sistemului național în domeniile cercetării și inovării în Spațiul European de Cercetare, stimularea excelenței științifice.

# 6. Concordanța cu strategiile sectoriale de cheltuieli în contextul CBTM

# Cheltuielile pentru pentru implementarea Programului Național în domeniile Cercetării și inovării pentru anii 2024-2027 vor fi acoperite din bugetul de stat, în limita bugetului alocat. Pentru noul PNCI se propune reformularea programelor și subprogramelor existente care vor fi identificate în procesul de elaborare a documentului de politici.

# De asemenea, pentru o bună implementare a noului Program se propune atragerea și resurselor financiare externe, în special din partea Uniunii Europene: granturi, finanțarea prin proiecte de susținere și creștere a capacităților (Twinning, TAIEX), participarea la apelurile deschise în cadrul programului Orizont Europa.

**7. Concordanța cu prioritățile guvernamentale și celelalte documente de planificare și de politici publice**

Revizuirea și modernizarea cadrului normativ pentru eficientizarea sistemului național de cercetare și inovare se regăsește în Programul de activitate al Guvernului „Moldova prosperă, sigură, europeană” (cap. Educație și Cercetare) și în Planul de activitate al Guvernului pentru anul 2023. Noul Program național în domeniile cercetării și inovării pentru anii 2024-2027 continuă eforturile Guvernului de a dezvolta sistemul național de cercetare și inovare și de a asigura continuitatea cu precedentul Program pentru anii 2020-2023. De asemenenea, importanța elaborării unui nou Program care să consolideze sistemul național de cercetare-inovare este stipulată în prevederile Acordului de Asociere RM-UE (capitolul 24) și Agenda de Asociere, precum și în Recomandarea nr.1/2022 a Consiliului de Asociere Uniunea Europeană-Republica Moldova.

# 8. Perioada planificată pentru elaborarea documentului de politici publice

Perioada planificată pentru elaborarea Programului național în domeniile cercetării și inovării pentru anii 2024-2027 este anul 2023, fiind preconizată aprobarea acestuia prin Hotărâre de Guvern în luna noiembrie 2023.

# 9. Părțile implicate:

 În procesul de elaborare a noului document de politici publice vor fi implicate toate părțile interesate și afectate, după cum urmează:

* autorități administrative centrale- ministerele
* autorități publice autonome- agenții
* actorii relevanți din mediul academic- universitățile, Academia de Științe

 Prin urmare, fiecare actor implicat va fi consultat în stabilirea priorităților și obiectivelor care vor fi incluse în noul Program național în domeniile cercetării și inovării:

 în baza unui demers semnat de ministrul educației și cercetării, instituțiile vor expedia propunerile privind prioritățile și obiectivele, în limitele competențelor funcționale;

vor fi create Grupuri de lucru formate din reprezentanți ai părților menționate mai sus care vor participa în procesul de elaborare a noului Program., întrunindu-se în ședințe de lucru;

 Direcția de profil din cadrul Ministerului Educației și Cercetării va sistematiza opiniile parvenite în procesul de lucru și va definitiva proiectului Programului național în domeniile cercetării și inovării pentru anii 2024-2027 și-l va prezenta Grupului de lucru spre avizare.

1. <https://statistica.gov.md/ro/activitatea-de-cercetare-dezvoltare-in-anul-2022-9454_60396.html> [↑](#footnote-ref-1)
2. Date statistice privind activiățile de cercetare <https://statistica.gov.md/ro/activitatea-de-cercetare-si-dezvoltare-9456_59873.html> [↑](#footnote-ref-2)
3. Cu ambiție pentru transformare: evaluarea finanțării cercetării, infrastructurilor de cercetare și legăturilor dintre știință și industrie în Republica Moldova. Disponibil la: <https://op.europa.eu/ro/publication-detail/-/publication/ff106746-922a-11ed-b508-01aa75ed71a1> [↑](#footnote-ref-3)
4. PNCI 2020-2023. Disponibil la <https://mecc.gov.md/sites/default/files/pnci_romana.pdf> [↑](#footnote-ref-4)